ສະຫະລັດ ມີຄວາມໝັ້ນໝາຍ ທີ່ຈະປັບປຸງ ສາຍພົວພັນ ກັບລາວ
ລັດຖະມົນຕີຊ່ອຍວ່າການຕ່າງປະເທດ Kurt Campbell ກ່າວວ່າ ສະຫະລັດມີຄວາມໝັ້ນໝາຍ ທີ່ຈະປັບປຸງສາຍພົວພັນ ໃຫ້ດີຂຶ້ນ ກັບລາວ.
ເຈົ້າໜ້າທີ່ຂັ້ນອາວຸໂສສະຫະລັດທ່ານນຶ່ງກ່າວວ່າ ສະຫະລັດມີຄວາມໝັ້ນໝາຍທີ່ຈະເສີມ ຂະຫຍາຍການຕິດຕໍ່ສື່ສານແລະການພົວພັນກັບລາວ ທ່ານ Kurt Campbell ລັດຖະມົນຕີຊ່ອຍວ່າການກະຊວງການຕ່າງ ປະເທດສະຫະລັດ ກ່າວວ່າ ລັດຖະບານກຸງວໍຊິງຕັນແລະລັດຖະບານນະຄອນວຽງຈັນໄດ້ທໍາການຮ່ວມໄມ້ ຮ່ວມມືກັນມາກ່ຽວກັບເລື້ອງຕ່າງໆທີ່ຍັງຄົງຄ້າງ ນັບແຕ່ປາງສົງຄາມຫວຽດນາມ ເຊ່ນ ເລື້ອງລະເບີດຍັງບໍ່ທັນແຕກນັ້ນ ແລະທ່ານກ່າວຕໍ່ໄປວ່າ ເລື້ອງການຮ່ວມໄມ້ຮ່ວມມືກັນ ທີ່ໄດ້ດໍາເນີນມາເປັນເວລາດົນນານທີ່ສຸດບາງຢ່າງນັ້ນ ແມ່ນເລື້ອງການຮ່ວມມືກັນທີ່ພົວ ພັນກັບດ້ານສາທາລະນະສຸກ ແຕ່ທ່ານກ່າວວ່າ ນອກນັ້ນຍັງມີການແລກປ່ຽນໃນດ້ານ ວັດທະນະທໍາແລະການສຶກສາອີກດ້ວຍ ທ່ານ Campbell ໄດ້ເວົ້າກ່ຽວກັບການພົວພັນຂອງສະຫະລັດໃນເຂດເອເຊຍທີ່ມະຫາ ວິທະຍາໄລຈຸລາລົງກອນ ທີ່ບາງກອກ ນະຄອນຫລວງຂອງໄທໃນວັນຈັນຜ່ານມານີ້ວ່າ : ທ່ານ Campbell ກ່າວວ່າ ເຖິງແມ່ນໄດ້ມີການຈຳກັດທາງດ້ານງົບປະມານກໍຕາມ ແຕ່ ພວກນັກສຶກສາແລະນາຍທະຫານລາວກໍໄດ້ມີໂອກາດ ມາສຶກສາຢູ່ທີ່ສູນການສຶກສາ ເຂດເອເຊຍແລະປາຊີຟິກໃນລັດຮາວາຍຢູ່ ທ່ານໃຫ້ຂໍ້ສັງເກດວ່າ ທ່ານໄດ້ຢ້ຽມຢາມ ລາວໃນປີແລ້ວນີ້ ເພື່ອເລີ້ມທໍາການໂອ້ລົມສົນທະນາຍຸດທະສາດໃໝ່ແລະວ່າພວກ ເຈົ້າໜ້າທີ່ລາວກໍໄດ້ທໍາການຢ້ຽມຢາມສະຫະລັດເຊ່ນກັນ ແລະທ່ານກ່າວຕໍ່ໄປວ່າຈະ ມີການພົບປະກັນຕໍ່ໄປໃນອີກຫລາຍເດືອນຕໍ່ໜ້ານີ້ ຄວາມສໍາພັນລະຫວ່າງສະຫະລັດແລະລາວບໍ່ດີປານໃດຫລັງຈາກສົງ ຄາມຫວຽດ ນາມຍຸດຕິລົງແລ້ວ ແຕ່ສອງປະເທດຟື້ນຟູສາຍພົວພັນດ້ານການທູດກັນໂດຍເຕັມ ຄືນໃນຕົ້ນຊຸມປີ 1990 ທ່ານ Campbell ໄດ້ມ້ວນທ້າຍການຢ້ຽມຢາມຂົງເຂດເອເຊຍຕາເວັນອອກສຽງ ໃຕ້ຂອງທ່ານເປັນເວລານຶ່ງສັບປະດາເຕັມດ້ວຍການຢ້ຽມຢາມຈີນ ນອກນັ້ນ ທ່ານຍັງໄດ້ຢຸດແວ່ຢ້ຽມຢາມຍີ່ປຸ່ນ ເກົາຫລີໃຕ້ ຮອງກົງ ແລະບຣູໄນ